- સ્કૂલ-કોલેજોમાં નવરાત્રિમાં વેકેશન આપવા અંગેના નિર્ણયની સોશિયલ મિડિયામાં ભારે ટીકા અમદાવાદ, તા.30 જુલાઈ 2018, સોમવાર સ્કુલ-કોલેજોમાં નવરાત્રિ દરમિયાન ૭ દિવસનું મિની વેકેશન આપવાના સરકારનાં નિર્ણયની ચારે બાજુથી ભારે ટીકા થઇ રહી છે. સોશ્યલ મિડિયામાં પણ મેસેજો-કવિતાઓ- સૂત્રો લખીને શિક્ષકો તથા માતા-પિતા બળાપો કાઢી રહ્યા છે. આ બધાનું કહેવું છે કે રાત્રે ૧૨ વાગ્યા સુધી જ ગરબા રમવાની પોલીસ તંત્ર છૂટ આપતું હોય છે. સામાન્ય રીતે કિશોર-કિશોરીઓ અને યુવક-યુવતીઓ ૧૧ થી ૧૨ વાગ્યા સુધી તો નવરાત્રિ સિવાયનાં સમયમાં પણ જાગતા હોય છે. જેથી આવી રજા આપવાનો કોઈ જ અર્થ નથી. વાસ્તવમાં તો યુનિવર્સિટીનાં એકેડેમીક કેલેન્ડરમાં જ નવરાત્રિની રજાઓની જાહેરાત થઇ હતી. પરંતુ શાળાનું કેલેન્ડર વહેલુ જાહેર થયું હોવાથી તેમાં જાહેરાત થઈ નહોતી. આ બાબતની જાણ કોઈએ રાજ્ય કક્ષાના મંત્રી વિભાવરીબહેન દવેને કરી હતી. આથી પ્રસિદ્ધિ લેવાની લ્હાયમાં તેઓએ શાળા-કોલેજોમાં નવરાત્રિનાં મિની વેકેશનનો નિર્ણય લીધાની જાહેરાત કરી હતી. જેનો ખરેખર અગાઉ જ સત્તાવાર નિર્ણય લેવાઇ ગયો છે. શાળામાં પણ કોલેજની જેમ નવરાત્રિમાં રજા આપવાનું સૈદ્ધાંતિક રીતે નક્કી થઈ ગયું હતું. સોશ્યલ મિડિયામાં જાતજાતની કોમેન્ટો વાઇરલ થઇ રહી છે. જેમાં લખ્યું છે કે ફીમાં ઘટાડો માગ્યો હતો પરંતુ એમણે એટલે કે સરકારે ભણતરનાં દિવસો જ ઘટાડી દીધા. વિકાસ હવે નવરાત્રિમાં 'ગરબે' રમશે !!! વાત દારૃબંધી કરવાની હતી.. તો પાણીપૂરી બંધ કરી... મારા હાળા છેતરી ગયા.... નવરાત્રિમાં શાળામાં વેકેશન યોગ્ય નથી... સોશ્યિલ મિડિયા પર જ નવરાત્રિ વેકેશનને લઇને એક સર્વે કરાયો હતો. જેમાં એક જ પ્રશ્ન પૂછાયો હતો કે નવરાત્રિમાં શાળામાં વેકેશન યોગ્ય છે ? જેના જવાબમાં ૭૪ ટકા લોકોએ 'ના' જયારે ૨૬ ટકા લોકોએ 'હા' પાડી હતી. આ સર્વેમાં ૫૦૦૦ જેટલા લોકોએ ઓનલાઇન જવાબ આપ્યો હતો. જેમાં સૌથી વધુ ૫૨.૮ ટકા શિક્ષકો અને ૧૯.૯ ટકા વાલીઓ હતા. જયારે ૧૦.૭ ટકા વિદ્યાર્થીઓ અને ૧૪ ટકા શિક્ષણ હિતેચ્છુઓ તથા ૩ ટકા જેટલા શાળા સંચલાકો હતા. જો કે આ સર્વેને કોઇ સત્તાવાર સમર્થન નથી. વેકેશન બાબતે ફેર વિચારણા કરવા શિક્ષણ મંત્રીને રજૂઆત નવરાત્રિનું વેકેશન આપવા અંગે ફેર વિચારણા કરવા માટે એક શિક્ષકે શિક્ષણ મંત્રીને સોશિયલ મિડિયા ઉપર ખુલ્લો પત્ર પણ લખ્યો છે. જેમાં ૧૦ મુદ્દાઓ ટાંકાય છે. જેમાં મહત્વની બાબત એ દર્શાવી છે કે, પ્રથમ સત્રમાં પ્રવેશોત્સવ સહિતનાં ઉત્સવો- તહેવારોને કારણે શિક્ષણ માટે પૂરતો સમય મળતો નથી. પ્રથમ સત્ર બીજા સત્ર કરતા ૧૦ દિવસથી ૨૦ દિવસ ઓછુ હોય છે. નવરાત્રિ-દિવાળી વેકેશન વચ્ચે પરીક્ષાનું આયોજન હોય છે જેથી શિક્ષણ પર માઠી અસર પડશે.